CELEX: 32010D0381
Language: hu
Date: 2010-07-08 00:00:00
Title: 2010/381/: A Bizottság határozata ( 2010. július 8.) az Indiából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről (az értesítés a C(2010) 4563. számú dokumentummal történt)  (EGT-vonatkozású szöveg)

9.7.2010   
            
            
               HU
            
            
               Az Európai Unió Hivatalos Lapja
            
            
               L 174/51
            
         A BIZOTTSÁG HATÁROZATA
   (2010. július 8.)
   az Indiából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről
   (az értesítés a C(2010) 4563. számú dokumentummal történt)
   (EGT-vonatkozású szöveg)
   (2010/381/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
   mivel:
   
               (1)
            
            
               A 178/2002/EK rendelet tartalmazza az Unió és az egyes tagállamok szintjén az élelmiszerekre és takarmányokra vonatkozó általános elvek általános meghatározását, különösen pedig az élelmiszer- és takarmánybiztonságra vonatkozó alapelveket. Sürgősségi intézkedések meghozatalát írja elő abban az esetben, ha nyilvánvaló, hogy a harmadik országból behozott élelmiszer vagy takarmány komoly kockázatot jelenthet az emberi egészségre, az állatok egészségére vagy a környezetre, és az érintett tagállam(ok) intézkedéseikkel nem képesek e kockázatot kielégítően kezelni.
            
         
               (2)
            
            
               Az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről szóló, 1996. április 29-i 96/23/EK tanácsi irányelv (2) szerint az állatok és az állati eredetű, elsődleges termékek előállítását nyomon kell követni annak érdekében, hogy ki lehessen mutatni bizonyos maradékanyagok és anyagok jelenlétét az élő állatokban, azok ürülékében, testnedveiben és szöveteiben, az állati eredetű termékekben, a takarmányban és az ivóvízben.
            
         
               (3)
            
            
               A 96/23/EK tanácsi irányelvnek az analitikai módszerek elvégzése és az eredmények értelmezése tekintetében történő végrehajtásáról szóló, 2002. augusztus 12-i 2002/657/EK bizottsági határozat (3) rendelkezik a 96/23/EK irányelv szerint vételezett hatósági minták vizsgálatához alkalmazandó analitikai módszerekre vonatkozó szabályokról, valamint az ilyen mintákat illetően meghatározza a hatósági vizsgálólaboratóriumok analitikai eredményeinek értelmezésére vonatkozó általános kritériumokat.
            
         
               (4)
            
            
               Az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról szóló, 2009. május 6-i 470/2009/EK európai parlamenti és tanácsi rendelet (4) szabályokat és eljárásokat állapít meg a farmakológiai hatóanyagok osztályozására és a farmakológiai hatóanyagok maradékanyagának azon legnagyobb koncentrációi meghatározására, amelyek előfordulása megengedhető az állati eredetű élelmiszerekben.
            
         
               (5)
            
            
               A 470/2009/EK rendelet emellett szabályokat és eljárásokat állapít meg a farmakológiai hatóanyagok ellenőrzési célra meghatározott maradékanyagszintje meghatározására azon anyagok esetében, amelyekre e rendeletnek megfelelően nem határoztak meg legmagasabb maradékanyag-határértéket.
            
         
               (6)
            
            
               A Bizottság által 2009 novemberében Indiában végzett ellenőrzés eredményei hiányosságokat mutattak ki az akvakultúra-termékek maradékanyag-ellenőrző rendszerében, valamint felfedték, hogy hiányzik az ilyen termékekben előforduló egyes farmakológiai hatóanyag-maradékok kimutatására szolgáló, a 96/23/EK irányelvben és a 2002/657/EK határozatban előírtaknak megfelelő laboratóriumi kapacitás.
            
         
               (7)
            
            
               Az ellenőrzést követően India az ellenőrzési jelentésben foglalt ajánlások végrehajtására vonatkozóan cselekvési tervet és garanciákat nyújtott be. A terv és a garanciák teljes végrehajtásáig fennáll annak a veszélye, hogy az Indiából származó akvakultúra-termékek bizonyos farmakológiai hatóanyag-maradékokat tartalmaznak. A fennálló veszély minimalizálásának érdekében ezért további, uniós szintű intézkedésekre van szükség.
            
         
               (8)
            
            
               Az Indiából behozott, emberi fogyasztásra vagy állati takarmányozásra szánt rákfélékre alkalmazandó sürgősségi intézkedésekről szóló, 2009. szeptember 30-i 2009/727/EK bizottsági határozat (5) már rendelkezik arról, hogy az Indiából behozott, emberi fogyasztásra vagy állati takarmányozásra szánt, akvakultúrás termelésből származó rákfélék szállítmányain nitrofurán és metabolitjai jelenlétének kimutatására vizsgálatot kell végezni, mielőtt az Unióba behozzák őket. Ezenfelül ismeretes, hogy a rákféléktől eltekintve Indiában valamennyi más akvakultúra-termékben használnak klór-amfenikolt és tetraciklineket.
            
         
               (9)
            
            
               A 2009/727/EK határozat elfogadása óta csökkent a nitrofurán és metabolitjai jelenlétének kimutatásáról szóló tagállami bejelentések száma. Ezért helyénvaló valamennyi, Indiából származó és emberi fogyasztásra szánt akvakultúra-termék tekintetében az említett határozatban előírt intézkedésekhez hasonló intézkedéseket elfogadni.
            
         
               (10)
            
            
               A tagállamoknak ezenfelül az Indiából importált akvakultúra-termékek jelentős hányadát – még forgalombahozataluk előtt – kötelezően meg kell vizsgálniuk farmakológiai hatóanyagok kimutatása céljából a 470/2009/EK rendelet értelmében. A kötelező vizsgálatok eredményei várhatóan pontosabb információkkal szolgálnak az Indiából származó akvakultúra-termékek ezen maradékanyagokkal való tényleges szennyezettségéről. A vizsgálatok célja továbbá, hogy visszatartsák az indiai termelőket az említett anyagok helytelen használatától.
            
         
               (11)
            
            
               A tagállamoknak értesíteniük kell a Bizottságot az elvégzett vizsgálatok eredményeiről, amennyiben nem engedélyezett farmakológiai hatóanyagot mutatnak ki élelmiszer-termelésre szánt állatokban, illetve ha az uniós jogszabályokban megállapított legmagasabb maradékanyag-határértéket meghaladó szintű hatóanyag-maradékot észlelnek. A tagállamoknak továbbá rendszeresen jelentést kell küldeniük az általuk elvégzett valamennyi vizsgálatról.
            
         
               (12)
            
            
               E határozat hatálya kiterjed a tenyésztett rákfélékre is, amelyekre jelenleg a 2009/727/EK határozat alkalmazandó. Az uniós jogszabályok érthetősége és következetessége érdekében ezért az említett határozatot hatályon kívül kell helyezni.
            
         
               (13)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Ezt a határozatot az Indiából importált, emberi fogyasztásra szánt akvakultúra-termékek szállítmányainak (a továbbiakban: szállítmányok) importjára kell alkalmazni.
   2. cikk
   (1)   A tagállamoknak engedélyezniük kell a szállítmányok Unióba történő behozatalát, amennyiben azokhoz rendelkezésre állnak a származási helyen végzett analitikai vizsgálat (a továbbiakban: analitikai vizsgálat) eredményei annak biztosítására, hogy a termékek nem jelentenek veszélyt az emberi egészségre.
   Az analitikai vizsgálatot hatósági mintán kell elvégezni, különös tekintettel a klór-amfenikol, a tetraciklin, az oxitetraciklin és a klór-tetraciklin jelenlétének, valamint a nitrofurán metabolitjai jelenlétének kimutatására.
   E mintákat a 2002/657/EK határozat 3. és 4. cikkében előírtaknak megfelelő analitikai módszerekkel kell megvizsgálni.
   (2)   Az (1) bekezdéstől eltérően, a tagállamok engedélyezik azon szállítmányok behozatalát, amelyekhez nem állnak rendelkezésre a származási helyen végzett analitikai vizsgálat eredményei, feltéve, hogy az importáló tagállam biztosítja, hogy minden egyes szállítmányt érkezésekor hasonló analitikai vizsgálatnak vetnek alá klór-amfenikol, a tetraciklin, az oxitetraciklin és a klór-tetraciklin jelenlétének, valamint a nitrofurán metabolitjai jelenlétének kimutatására.
   3. cikk
   (1)   A tagállamok megfelelő mintavételezési tervek segítségével biztosítják, hogy a területük állat-egészségügyi határállomásain importra bemutatott szállítmányok legalább 20 %-ából hatósági mintát vesznek.
   (2)   Az (1) bekezdés értelmében vett hatósági mintákat analitikai vizsgálatoknak kell alávetni, hogy ki lehessen mutatni a 470/2009/EK rendelet 2. cikkének a) pontjában meghatározott farmakológiai hatóanyag-maradékokat, különösen a klór-amfenikolt, a tetraciklint, az oxitetraciklint és a klór-tetraciklint, valamint a nitrofurán metabolitjait.
   4. cikk
   Az analitikai vizsgálatok lezárultáig az érintett tagállam illetékes hatósága hatósági zárolás alatt tartja azokat a szállítmányokat, amelyekből a 2. cikk (2) bekezdése és a 3. cikk (1) bekezdése értelmében hatósági mintát vettek.
   Ilyen szállítmányok csak akkor bocsáthatók forgalomba, ha az analitikai vizsgálatok eredményei megerősítik, hogy megfelelnek a 470/2009/EK rendeletnek.
   5. cikk
   (1)   A tagállamok azonnal tájékoztatják a Bizottságot az analitikai vizsgálatok eredményeiről, ha ezek a vizsgálatok az alábbiakat állapítják meg:
   
               a)
            
            
               a 470/2009/EK rendelet 14. cikke (2) bekezdésének a), b) vagy c) pontja szerint osztályozott farmakológiai hatóanyagok az említett rendelet értelmében megállapított legmagasabb maradékanyag-határértéket meghaladó szinten vannak jelen; vagy
            
         
               b)
            
            
               nem a 470/2009/EK rendelet 14. cikke (2) bekezdésének a), b) vagy c) pontja szerint osztályozott farmakológiai hatóanyagok vannak jelen; az érintett tagállamoknak e vizsgálatok eredményeiről ugyanakkor nem kell haladéktalanul értesíteniük a Bizottságot, amennyiben a maradékanyag-szint alacsonyabb:
               
                           i.
                        
                        
                           az adott anyag esetében a 470/2009/EK rendelet szerint megállapított intézkedési referenciapontnál; vagy
                        
                     
                           ii.
                        
                        
                           az adott anyag esetében a 2002/657/EK határozat szerint megállapított, minimálisan megkövetelt teljesítményszintnél.
                        
                     
         E vizsgálatok eredményét a 178/2002/EK rendelet 50. cikke értelmében létrehozott sürgősségi riasztórendszeren keresztül kell elküldeni a Bizottságnak.
   (2)   A tagállamok háromhavonta jelentést küldenek a Bizottságnak a szállítmányokon az előző három hónapban elvégzett analitikai vizsgálatok valamennyi eredményéről.
   Az első jelentést 2010. október 1-jéig kell benyújtani a Bizottsághoz.
   6. cikk
   Az e határozat alkalmazásával összefüggésben felmerülő valamennyi költség a feladót, a címzettet, illetve a feladó vagy a címzett meghatalmazottját terheli.
   7. cikk
   A 2009/727/EK határozat hatályát veszti.
   8. cikk
   Ennek a határozatnak a tagállamok a címzettjei.
   
      Kelt Brüsszelben, 2010. július 8-án.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 31., 2002.2.1., 1. o.
   
      (2)  HL L 125., 1996.5.23., 10. o.
   
      (3)  HL L 221., 2002.8.17., 8. o.
   
      (4)  HL L 152., 2009.6.16., 11. o.
   
      (5)  HL L 258., 2009.10.1., 31. o.